Maidenhead Railway Bridge

Maidenhead Railway Bridge je oblúkový železničný most pri anglickom meste Maidenhead. Most bol postavený v rokoch 1835 – 1838 ako súčasť jedného z najvýznamnejších projektov britského konštruktéra Isambarda Kingdoma Brunela, železnice Great Western Railway a otvorený bol 1. júla 1839. Po dokončení sa stal známy ako najširší a najplochejší tehlový most na svete. Dva hlavné oblúky majú rozpätie 39 m; oblúk, pod ktorým prechádza chodník Thames Path sa kvôli svojej ozvene nazýva The Sounding Arch. Pôvodná šírka mosta bola 9,1 m; v rokoch 1890 – 1892 bol most rozšírený Sir Johnom Fowlerom na súčasných 17,45 m. Výška mosta nad Temžou je 9,8 m. Maidenhead Railway Bridge je jedným z dvoch mostov, ktoré v Maidenheade preklenujú Temžu – druhým je cestný most Maidenhead Bridge z roku 1777. Železničný most je aj vyobrazený na olejomaľbe Rain, Steam and Speed – The Great Western Railway Williama Turnera z roku 1844. Referencie Iné projekty Commons ponúka multimediálne súbory na tému Maidenhead Railway Bridge Externé odkazy Maidenhead Railway Bridge v databáze Structurae